《湖光为刘庆远作也》
宋代·姜特立

湖水浸坤轴，湖光混太清。
风来谷纹起，夜静镜奁平。
初讶琉璃软，还疑组练横。
微茫连泽国，潋滟蹙寒汀。
破碎翻千月，泓澄印万星。
雨来添点缀，日射斗晶荧。
桥影虹垂涧，杉阴暮覆亭。
鱼跳全荐玉，山卧半沈青。
小泛依吴傍，长谣任楚萍。
挤排李白醉，勾引屈原醒。
暇日宜呼客，平时好濯缨。
吟哦万景集，未足称诗情。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。